Algeciras-konferansen
Store norske leksikon,Historie,Verdens historie og samtidshistorie,Verdens historie
Algeciras-konferansen var en internasjonal konferanse i Algeciras, Spania, i januar–april 1906, der stormaktene (unntatt Japan), Belgia, Nederland, Portugal, Spania, Sverige og Marokko deltok.
Storbritannia og Frankrike hadde 4. april 1904 sluttet en overenskomst der Frankrike overlot Storbritannia Egypt mot å få frie hender i Marokko. Overenskomsten, som var grunnlaget for trippelententen, vakte mistro i Tyskland, og 31. mars 1905 avla keiser Vilhelm plutselig et demonstrativt besøk i Tanger. Sultanen av Marokko kunne med støtte av Tyskland forkaste forskjellige franske krav, og Tyskland krevde innkalt en internasjonal konferanse. Det oppstod en spent situasjon, men den franske regjering bøyde seg og lot sin utenriksminister, Delcassé, gå.Konferansen ble imidlertid ingen seier for Tyskland. Frankrike fikk full støtte av Storbritannia, og Italia sviktet trippelalliansen mot løfte om Tripolis. Konferansen fastslo Marokkos uavhengighet, men Frankrike beholdt forrettigheter som dannet utgangspunktet for kolonisering. Les mer i Store norske leksikon trippelalliansen trippelententen